A leginkább biotinként ismert H-vitamin a B-vitaminok családjába tartozik, s mint olyan, vízben oldódik. A biotin a hámszövet védelmi vitaminja, baktériumok, élesztőgombák fontos enzime. A B vitaminokhoz hasonlóan részt vesz a zsírok, fehérjék és szénhidrátok lebontásában, segít a fehérjék, folsav, pantoténsav és a B12 hasznosulásában, valamint a bőr és haj számára nélkülözhetetlen zsírsavak előállításában játszik fontos szerepet. A kozmetikában nagyra értékelik, mert egészséges bőrt, hajat és körmöt biztosít, de a szem és a máj számára is nélkülözhetetlen. Javíthatja az ekcéma és bőrgyulladások állapotát és növeli a sejtek inzulinérzékenységét, ami miatt cukorbetegek számára is hasznos lehet. Hiánya a hámszövet ellenállását csökkenti, a bőr kiszárad, pikkelyessé válik, súlyosabb esetben gyulladások léphetnek fel, hajhullást idézhet elő, csökkentheti a nemi vágyat, akár még a gerincvelő-bántalmakat is okozhat. A rendszeres alkoholfogyasztás nehezíti a biotin fölszívódását, a dohányzás pedig nagyobb mennyiség bevitelét igényli.
Természetes forrásai a máj, vese, tojássárgája, élesztő, szardínia, túró, karfiol, spenót, banán, mogyoró, mandula, dió, szezámmag, bab, szójabab, gabonafélék, hántolatlan rizs, gomba. A gyümölcsökben és húsokban kevés H-vitamin található.